ગુજરાતી સમાચાર: ક્વોલિટી મિડ કેપ્સ ખરીદવાની તક | News 173 - Share Bazaar | I Am Gujarat
Gujarati News Share Market ક્વોલિટી મિડ કેપ્સ ખરીદવાની તક
Published: Jul 13, 2018 16:16 pm IST
64975730
રાજેશ માસ્કરન્હાસ
મુંબઈ:સેન્સેક્સે તેની પ્રતિષ્ઠા ફરી પ્રાપ્ત કરી છે અને વિક્રમજનક ઊંચી સપાટીએ પહોંચ્યો છે પરંતુ બજારમાં એકંદર સેન્ટીમેન્ટ હજુ પણ નેગેટિવ છે. બીએસઇ મિડકેપ અને સ્મોલકેપ સૂચકાંકો તેમની ઓલ-ટાઇમ ઊંચી સપાટી પરથી 15 ટકાથી 19 ટકા સુધી ઘટ્યા છે. અત્યારે ક્વોલિટી ધરાવતા મિડકેપ શેર્સ ખરીદવાની સારી તક છે. એનાલિસ્ટ્સ કહે છે કે લોંગ ટર્મ ઐતિહાસિક વેલ્યુએશન મલ્ટિપલની સરખામણીમાં અત્યારે મિડકેપ શેરો વધુ આકર્ષક ભાવે મળે છે.
મિડકેપ 100 ઇન્ડેક્સનો એક વર્ષનો ફોરવર્ડ મલ્ટિપલ અત્યારના ઘટાડામાં 23 ગણાથી ઘટીને19.9 ગણો થયો છે. લાર્જ કેપ શેર્સની સરખામણીમાં તે હવે માત્ર સાત ટકા પ્રીમિયમે ટ્રેડ થાય છે. ચાલુ વર્ષના પ્રારંભમાં તેનું પ્રીમિયમ 28 ટકા જેટલું હતું.
મિડ અને સ્મોલ કેપ શેર્સે છેલ્લા કેટલાક વર્ષોમાં લગભગ 18થી 20 ટકાના ચક્રવૃદ્ધિ (CAGR) દરે વળતર આપ્યું છે અને તેમાં 15થી 20 ટકાનું કરેક્શન પણ આવ્યું નથી, જે ઇક્વિટીમાં સામાન્ય ટ્રેન્ડ હોય છે. માત્ર 2017નો ટ્રેન્ડ અલગ હતો. તેના કારણે મિડ અને સ્મોલ-કેપ વેલ્યુએશન વધ્યું હતું અને ચાલુ વર્ષમાં લાર્જ કેપની સામે પ્રીમિયમ લગભગ 28 ટકા થયું હતું.
પ્રભુદાસ લીલાધરના સીઇઓ અને ચીફ પોર્ટફોલિયો મેનેજર (પીએમએસ) અજય બોડકેએ કહ્યું કે, "પ્રોગ્રેસિવ વળતર અને લો-અર્નિંગ બેઝના કારણે વૃદ્ધિની તકને ધ્યાનમાં રાખતા આગામી 12થી 24 મહિના માટે અર્નિંગમાં ડેલ્ટા સ્વિંગ વધારે ઊંચો હશે જેથી લાર્જ કેપ્સની સરખામણીમાં આ શેર્સનો ભાવ વાજબી રહેશે." લાર્જ માર્કેટ કેપ ધરાવતી કંપનીઓ મિડ અને સ્મોલ-કેપ શેર્સની સરખામણીમાં વધારે ધીમી ગતિએ વૃદ્ધિ કરે છે. અત્યારે આકર્ષક મૂલ્યને ધ્યાનમાં રાખતા આ શેર્સ ખરીદવાની યોગ્ય તક છે.
મિડ-સ્મોલ કેપમાં રોકાણ કરવાનો પ્રાથમિક ફાયદો એ છે કે તેમાં વૃદ્ધિની અસાધારણ શક્યતા હોય છે જે પરિપક્વ કંપનીઓમાં જોવા મળતી નથી. આ વૃદ્ધિની ક્ષમતાના કારણે રોકાણકારો લાંબા ગાળાના રોકાણ માટે ઊંચું જોખમ હોવા છતાં મિડ અને સ્મોલ કેપ શેર્સ ખરીદવા પ્રેરાય છે.
જાન્યુઆરી 2018માં મિડ અને સ્મોલ કેપ્સમાં કરેક્શનની શરૂઆત થઇ હતી. તે અગાઉ બેથી ત્રણ વર્ષ સુધી તેમાં જોરદાર તેજી ચાલી હતી. તેનું કારણ વધતો જતો નફો અને પીઈ મલ્ટિપલ હતું. નીચો ફાઇનાન્સ ખર્ચ, વૃદ્ધિની વધુ સંભાવના, પૂરતી લિક્વિડિટીથી કંપનીઓને ફાયદો થયો હતો. કોમોડિટીના નીચા ભાવના કારણે મોટા ભાગના બિઝનેસમાં માર્જિનનું વિસ્તરણ થયું હતું.
ડીએસપી બ્લેકરોકના સીઆઇઓ ગોપાલ અગરવાલે કહ્યું કે, "છેલ્લા એક વર્ષમાં મિડકેપ્સમાં કરેક્શન આવ્યું છે જેના માટે ક્રૂડના વધતા ભાવ, ઊંચા વ્યાજદર, ટ્રેડ વોર, એનપીએ અને કોર્પોરેટ ગવર્નન્સના પ્રશ્નો જવાબદાર છે. કરેક્શન બાદ હવે મિડકેપ શેરોના વેલ્યુએશન વાજબી છે અને પસંદગીના મિડકેપ શેરોમાં ખરીદી કરવા માટે અત્યારે સારો અવસર છે."
એનબીસીસી, ફ્યુચર કન્ઝ્યુમર, ફેડરલ બેન્ક, કોરોમંડલ ઇન્ટરનેશનલ, જુબિલન્ટ લાઇફસાયન્સિસ, જેકે સિમેન્ટ જેવા શેર 20થી 30 ટકા સુધી ઘટ્યા છે અને આગામી એક વર્ષમાં 30 ટકા વળતર આપી શકે તેમ છે તેમ બ્લૂમબર્ગનો અહેવાલ જણાવે છે.